सोनिया गांधी के कांग्रेस अध्यक्ष रहते करीब दो दशक तक उनके राजनीतिक सलाहकार की ताकतवर भूमिका में रहे पटेल दस जनपथ के सबसे भरोसेमंद रणनीतिकारों में रहे हैं। अगले लोकसभा चुनाव की तैयारियों के लिए कमर कस रहे कांग्रेस अध्यक्ष राहुल गांधी ने अपनी संगठनात्मक टीम में अहम बदलाव करते हुए अहमद पटेल को कांग्रेस का नया कोषाध्यक्ष नियुक्त किया है। पटेल को मोतीलाल वोरा की जगह चुनाव पार्टी का कोषाध्यक्ष बनाया गया है। वोरा अब महासचिव के रूप में कांग्रेस मुख्यालय के प्रशासन की जिम्मेदारी संभालेंगे। दिलचस्प बात यह है कि सोनिया ने जब कांग्रेस अध्यक्ष की कमान संभाली थी, तब पटेल ही पार्टी के कोषाध्यक्ष थे। सोनिया ने अपनी टीम बनाई तो मोतीलाल वोरा को कोषाध्यक्ष बनाया और पटेल उनके राजनीतिक सलाहकार बने। इस तरह पटेल करीब 18 साल बाद फिर से कोषाध्यक्ष की जिम्मेदारी संभालेंगे। वहीं मोतीलाल वोरा की निष्ठा का ख्याल रखते हुए संगठन में उनकी महासचिव के रुप में भूमिका बरकरार रखी गई है।